***”Kun med hjertet kan man se rigtigt. Det væsentlige er usynligt for øjet”***

Saint-Exupérys tidløse eventyr om den lille prins rammer dybt ind i det moderne menneskes samvittighed.

Den filosofiske og humoristiske fortælling sættes her i et nyt lys når musik og teater mødes i et unikt samarbejde mellem skuespiller Søren-Sætter Lassen og den internationalt prisvindende klavertrio Trio con Brio Copenhagen.

*Den lille prins* er Antoine de Saint-Exupérys smukke fortælling om barnet der kommer fra asteroide B-612 og forlader sin elskede rose for at drage ud på en dannelsesrejse. Gang på gang forundres han over de voksne han møder på sin vej som kun går op i materielle ting. *”De voksne er i sandhed ejendommelige”* konstaterer han, men møder undervejs Ræven. *”Du bliver for altid ansvarlig for dét, som du har gjort tamt. Du er ansvarlig for din rose”* fortæller den ham og minder os alle om, at vi i vores travle hverdag ofte glemmer det vigtigste: Kærligheden og nærheden til vores nærmeste**.**

**Kapitler og musikstykker:**

**I. Prolog**

**II. Første møde med den lille prins**

*R. Schumann: Fra Kinderszenen op. 15 for klaver - Fra fremmede lande og mennesker*

**III. Men hvem er den lille prins, hvor kommer han fra?**

*R. Schumann: Blumenstück op. 19 for klaver (uddrag)*

**IV. Det er et eventyr –** men først lige en information

**V. Torne – hvorfor? Den lille prins undrer sig**

*R. Schumann: Blumenstück op. 19 for klaver (uddrag)*

**VI. Prinsen og rosen på hans planet**

*N. Boulanger: Fra Tre stykker for cello og klaver – 1. sats: Moderato*

**VII. Afsked med rosen, der elskede den lille prins**

**VIII. Konge over alt og intet**

*S. Prokofiev: Fra Romeo og Julie arr. for klavertrio af Trio con Brio Copenhagen - Montagues og Capulets (uddrag)*

**IX. Drankeren der drikker for at glemme at han drikker**

*C. Saint-Saëns: Fra Dyrenes Karneval, arr. for violin og cello - Personer med lange ører*

**X. Rigdommens ulidelige lethed**

*M. Ravel: Fra Violinsonate nr. 2 - 3. sats: Perpetuum mobile*

**XI. Geografen. Hvad er viden værd, når man bor i et elfenbenstårn?**

*M. Ravel: Pavane for en afdød prinsesse, arr. for klavertrio af Trio con Brio Copenhagen (uddrag)*

**XII. Der var engang en slange, der kunne vise den lille prins vejen hjem**

*B. Sørensen: Fra Phantasmagoria for klavertrio - 2. sats: Misterioso e dolce*

**XIII. I tomhedens ekkoland af længsel**

**XIV. Roser i massevis – så hvorfor er min rose noget særligt?**

*R. Schumann: Blumenstück op. 19 for klaver (uddrag)*

**XV. Den vise Ræv med indsigt i det at ’knytte bånd**

*M. Ravel: Fra Min gåsemors fortællinger for firhændigt klaver - Den eventyrlige have.*

**XVI. På vej mod brønden opnår også flyveren sin erkendelse**

*A. Pärt: Spiegel im Spiegel for cello og klaver (uddrag)*

**XVII. Værdien af det nære - men snart kommer afskeden**

*J. Brahms: Fra Klavertrio op. 87 - 3. sats: Scherzo. Presto (uddrag)*

**XVIII. Afslutningen**

*O. Messiaen: Fra Kvartet til tidens ende - Lovprisning af Jesu udødelighed*

***T*rio con Brio Copenhagen** Efter at have spillet og turneret i næsten et kvart århundrede, er trioen i 2024 gået ind i sit 25-års jubilæumsår. Højdepunkter inkluderer omfattende turnéer i Europa og USA, en verdenspremiere på en ny klavertrio af Bent Sørensen i Boulez Saal. Ensemblet præsenterer desuden særlige jubilæumsprogrammer, der afspejler alle aspekter af deres alsidige repertoire og historier.

Soo-Jin Hong og Soo-Kyung Hong er koncertmestre på hhv. violin og cello i DR Symfoni Orkestret, og Jens Elvekjær er professor i klaver og kammermusik ved Det Kongelige Danske Musikkonservatorium. Trioen er modtagere af P2’s Kunstnerpris i 2015 og Carl Nielsen og Anne Marie Carl Nielsens hæderspris i 2019.

Soo-Jin Hong og Soo-Kyung Hong spiller på hhv. en violin af Andrea Guarneri (1623-1698), og en cello af Giovanni Battista Grancino (1637-1709), og Jens Elvekjær er Danmarks første Steinway Artist nogensinde.

**Søren Sætter-Lassen** er én af Danmarks helt store skuespillere og modtog i 2022 Hædersprisen ved årets Reumert uddeling. Han var uforglemmelig som Salieri i opsætningen af *Amadeus* på Det Kongelige Teater. Han har været en fast del af ensemblet på Det Kongelige Teater fra 1992-2022. I starten af 1980’erne var han medstifter af Grønnegårds Teatret, hvor han medvirkede i flere Holberg forestillinger. Søren har modtaget alle de store priser. f.eks. Teaterpokalen og Lauritzenprisen 2003.

